**Aby naše duše neboli na franforce**

Dodatok A. Barcíka k zverejnenému príspevku do diskusie

Môj príspevok do diskusie predložený v písomnej podobe som nazval „Ešte sme nepochopili krízu perspektív“. Nechcem priestor, ktorý som dostal, využiť na jeho doslovné prezentovanie.

Ako uvádzam, že povolanie podnikateľa, v mene ktorého hovorím ako štatutárny zástupca výrobnej firmy, je na jednej strane mimoriadne náročné, ale na druhej strane aj vznešené. Dôležitý je rámec podmienok, v ktorom pôsobíme. Podnikáme na spoločnom európskom trhu. Okrem legislatívneho prostredia SR, aj globálne poprepájaný, chaotický a polarizovaný svet ovplyvňuje podmienky pre podnikanie. Cítime, že svet je menej bezpečný. V spoločnosti rastie napätie a konfrontácia. Mnohé konflikty a napätia ohrozujú mier a tým život na celom svete.

Individualizmus a ľahostajnosť k spoločnému dobru nás oddeľuje jedného od druhého. Spoločnosť je stále anonymnejšia. Opatrenia v súvislosti s koronavírusom – nasadenie rúšok, pre ktoré sa často nepoznáme, nemôžeme si podať ruky (ani na prípadné ospravedlnenie), nemôžeme sa objať, dokonca ani rodiny sa nemôžu stretávať. To všetko je diablove dielo. To nemôže dlho trvať, z izolácie a samoty sa musí spoločnosť vymaniť.

Najsilnejší neberú ohľad na svoje svedomie a stále nemajú dostatok peňazí ani dostatok moci. Aj na bohatšom západe sa milióny ľudí, teda vrátane bohatých a mocných, potápajú v tme neistoty. Priznávajú, že do budúcnosti hľadia aj bohatí s obavami. Napriek moci a bohatstvu majú mnohí z týchto ľudí dušu na franforce.

Čo je hlavným morálnym problémom súčasnej spoločnosti? Je to pravda. Spoločnosť relativizuje a popiera pravdu. Dnes pôsobí v politike veľa prekrúcačov pravdy. Pravda často závisí od zmanipulovaného názoru podporovaného médiami. Pýcha mocným nedovolí vnímať pravdu, bráni duchovne rásť a bráni rozvoju čností, včítane obyčajnej ľudskej dôstojnosti a slušnosti. Myslia si, že sú viac ako ostatní. Tam, kde absentuje pravda, rozširuje klamstvo, falošné ideológie, podvody, manipulácie, nenávisť, násilie, majetkové a vzťahové krivdy.

Mnohí mocní ľudia sa hrajú na pánov sveta a vstupujú násilím do prirodzených zákonitostí. K takýmto patria aj niektoré politické ciele Európskej únie, ktoré sú v niektorých prípadoch v rozpore s fyzikálnymi zákonmi. Aj na tejto úrovni sa vzďaľujeme od reality a pravdy. Stanovujeme ciele na desaťročia, ale nevieme byť konkrétny v reálnych podmienkach na podnikanie pre najbližšie obdobie. Možno preto, že dlhodobé nebudeme musieť zabezpečovať.

Európa a aj my na Slovensku sa stávame zvnútra prázdnejšími. Európa sa stáva profánnou. Pre iné kultúry a náboženstvá je takáto profánnosť niečím hlboko cudzím. Originalitu, identitu a tradície národov nesmie zabíjať bezduchá multikultúra. Multikultúra je vlastne zapretím toho, čo nám je vlastné.

Bez kultúry, duchovna a zdravého životného prostredia sa spoločnosť v budúcnosti nezaobíde. Spoločnosť nemôže prežiť bez etického základu, teda bez akceptovania, že popri prirodzenom, nás prevyšuje niečo, čo je nadprirodzené. Ak neuznáme tieto hodnoty, nemôžeme vybudovať jednotnú Európu, ktorú kresťanstvo hlboko stvárňovalo. Chráňme našu identitu národnú, kultúrnu i duchovnú. Reálny stav sveta a množstvo znepokojujúcich javov aj na Slovensku nás nemôže stresovať ani pacifikovať a viesť k očakávaniu, že zmeny by mal urobiť niekto iný. Máme len dĺžku nášho života, aby sme to docielili.

Príkladom toho, že sa to dá, je nové duchovné centrum na hore Butkov nad Ladcami, o ktorom som už na inom mieste hovoril. Toto miesto sa stalo nielen významným kresťanským, ale aj celospoločenským fenoménom. Skalné sanktuárium vybudované v čase existenčných úvah, vyjadruje úctu k tradíciám, k prírode, úctu ku všetkému, čo tvorilo našu minulosť, čo tvorí našu súčasnosť a má potenciál obnoviť budúcnosť. Na horu Butkov prichádzajú ľudia, aby tu našli pokoj a novú silu na prehodnotenie životných postojov a vlastného rebríčka hodnôt. Nie je to miesto pre dožívajúcich dôchodcov, ako si možno niektorí myslia. Hora Butkov je plná aj mladých ľudí, ktorí sú nasýtení hľadaním dobrodružstva vo virtuálnom svete počítačových hier. Hora Butkov sa stala miestom, ktoré ľudí spája bez ohľadu na akúkoľvek odlišnosť.

Tak ako vždy končí náš priateľ Jan Campbell, končím aj ja: „Súhlas netreba.“ Ale k tomu ešte pridám otázky: „Ešte sme nepochopili krízu perspektív?“ „Či práve kresťanstvo neobsahuje tajomstvo perspektívy Európy?“

Vidím to tak, že aj keď sme kreatívna menšina, môžeme prispieť k tomu, aby sa Európa vrátila k tomu najlepšiemu zo svojho dedičstva. Som presvedčený, že iná Európa a aj iné Slovensko sú možné!